CELEX: 32008R1055
Language: ro
Date: 2008-10-27 00:00:00
Title: Regulamentul (CE) nr. 1055/2008 al Comisiei din 27 octombrie 2008 de punere în aplicare a Regulamentului (CE) nr. 184/2005 al Parlamentului European și al Consiliului privind criteriile de calitate și calitatea raportării statisticilor referitoare la balanța de plăți

28.10.2008   
            
            
               RO
            
            
               Jurnalul Oficial al Uniunii Europene
            
            
               L 283/3
            
         
      REGULAMENTUL (CE) NR. 1055/2008 AL COMISIEI
   
   din 27 octombrie 2008
   de punere în aplicare a Regulamentului (CE) nr. 184/2005 al Parlamentului European și al Consiliului privind criteriile de calitate și calitatea raportării statisticilor referitoare la balanța de plăți
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 184/2005 al Parlamentului European și al Consiliului din 12 ianuarie 2005 privind statisticile comunitare ale balanței de plăți, ale comerțului internațional cu servicii și ale investițiilor străine directe (1), în special articolul 4 alineatul (3),
   întrucât:
   
               (1)
            
            
               Regulamentul (CE) nr. 184/2005 stabilește un cadru comun pentru producerea sistematică de statistici comunitare referitoare la balanța de plăți, comerțul internațional cu servicii și investițiile străine directe.
            
         
               (2)
            
            
               Este necesar a se specifica standardele comune de calitate, precum și conținutul și periodicitatea rapoartelor de calitate, în conformitate cu articolul 4 alineatul (3) din Regulamentul (CE) nr. 184/2005.
            
         
               (3)
            
            
               Măsurile prevăzute de prezentul regulament sunt conforme cu avizul Comitetului pentru balanța de plăți, instituit prin Regulamentul (CE) nr. 184/2005,
            
         ADOPTĂ PREZENTUL REGULAMENT:
   Articolul 1
   Statele membre pun la dispoziție anual un raport de calitate elaborat în conformitate cu normele menționate în anexă.
   Articolul 2
   Statele membre furnizează rapoartele lor de calitate până la data de 30 noiembrie a fiecărui an.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 27 octombrie 2008.
      
         
            Pentru Comisie
         
         Joaquín ALMUNIA
         
         
            Membru al Comisiei
         
      
   
   
      (1)  JO L 35, 8.2.2005, p. 23.
   
      ANEXĂ
      1.   Introducere
      Raportul de calitate conține indicatori de calitate cantitativi și calitativi. Comisia (Eurostat) furnizează rezultatele indicatorilor cantitativi pentru fiecare stat membru, calculate pe baza datelor furnizate. Statele membre le interpretează și le comentează în funcție de metodologia lor de colectare a datelor.
      2.   Calendar
      
                  —
               
               
                  În fiecare an, Comisia (Eurostat) furnizează statelor membre, până la sfârșitul lunii octombrie, proiectele de rapoarte de calitate, parțial precompletate cu majoritatea indicatorilor cantitativi și cu alte informații aflate la dispoziția Comisiei (Eurostat).
               
            
                  —
               
               
                  În fiecare an, până la data de 30 noiembrie, statele membre furnizează Comisiei (Eurostat) rapoartele de calitate completate.
               
            3.   Criterii de calitate
      Următoarele criterii de calitate au fost identificate ca fiind relevante: oportunitatea și sfera de cuprindere a datelor, robustețea metodologică, stabilitatea, plauzibilitatea, coerența și acuratețea. Componenta „acuratețe”, deși relevantă din punct de vedere conceptual, va fi tratată separat ca o componentă colaterală, deoarece este dependentă de calitatea datelor folosite.
      3.1.   Oportunitatea și sfera de cuprindere a datelor transmise Comisiei (Eurostat)
      Această componentă se referă la respectarea termenelor-limită de transmitere a datelor, precum și la disponibilitatea datelor în funcție de perioadele de referință și de categorisirea geografică, pe elemente și pe activitate.
      3.2.   Robustețe metodologică
      Robustețea metodologică se referă la conformitatea cu standardele, orientările și bunele practici acceptate pe plan internațional.
      Această componentă va include un număr limitat de întrebări, variabile de la un an la altul, referitoare la metodologie și se va concentra asupra conformității cu standardele acceptate pe plan internațional. De asemenea, statele membre vor descrie modificările metodologice majore care au avut loc în cursul perioadei de referință și modul în care acestea afectează calitatea datelor.
      3.3.   Stabilitatea
      Stabilitatea se referă la gradul de apropiere al valorii estimate inițial de valoarea finală.
      Aceasta constă în examinarea dimensiunii revizuirilor, direcția lor și conformitatea între tendințele derivate din estimatele inițiale și finale.
      3.4.   Plauzibilitate
      Plauzibilitatea se referă la absența unor modificări neașteptate.
      Statele membre evaluează procedurile lor interne de control (punctele forte și punctele slabe) și descriu planuri suplimentare de îmbunătățire.
      3.5.   Coerența
      Coerența analizează consecvența atât în cadrul setului de date furnizat (coerență internă), cât și cu alte seturi de date relevante din aceeași categorie (consecvența externă).
      3.6.   Acuratețea
      Acuratețea se referă la gradul de apropiere al valorii estimate (finale) de valoarea reală pentru populație.
      Ea va conține o analiză descriptivă a principalelor dificultăți de îmbunătățire a sferei de cuprindere a datelor, pe baza unui set de parametri. Acest criteriu va fi tratat ca o componentă de calitate suplimentară și nu va fi luat în considerare la evaluarea generală a calității.